Baba vermis ná kapingsdrama; beloning aangebied | Maroela Media
Die baba wat vermis is (Foto: Verskaf)
'n Maand oue babadogtertjie is steeds vermis ná 'n kaping Vrydagmiddag in Durban.
Lt. Kol Thulani Zwane, woordvoerder van die polisie, het gesê 'n ma, 'n maand oue baba en 'n agtjarige kind het in 'n wit Toyota Yaris gesit het toe twee gewapende mans hul nader. "Die ma was besig om te borsvoed. Hulle het haar laat uitklim, toe die motorsleutels by haar geëis en die baba saam met hulle geneem," het Zwane gesê.
Zwane het gesê die agtjarige daarin kon slaag om uit die motor te spring voordat hulle met hom ook kon wegjaag. "Die ma het ons onmiddellik gebel en 'n soektog is van stapel gestuur."
Die voertuig kon opgespoor word danksy 'n Netstar-opsporingstelsel wat in die motor was. "Ons het die voertuig vanmiddag so twee uur ná die voorval teruggekry in die voorstad Montclair. Die baba word egter steeds vermis," het Zwane gesê.
Die voertuig word tans ondersoek vir DNS van die kapers om hulle sodoende te probeer vastrek.
Intussen het East Coast Radio 'n beloning van R10 000 uitgeloof vir enigiemand wat met inligting vorendag kan kom. 'n Anonieme luisteraar het 'n verdere R10 000 aangebied vir enige inligting oor die kapers en waar hulle moontlik kan wees.
Die ma en die agtjarige is nie in die voorval beseer nie.
Die soektog na die kapers duur voort.
Foto: Kyle van Reenen.
Ag Nee !!! Ons bid vir veilige terugkeer en vir vinnige opsporing. Ag siestog ?
My hart breek in duisend stukke oor hierdie berig. Mag ons Vader Sy hand oor hierdie baba en haar gesin hou